Λιάνα Κανέλλη

Η Γαρυφαλλιά (Λιάνα) Κανέλλη (Αθήνα, 20 Μαρτίου 1954) είναι Ελληνίδα βουλευτής της Α΄ περιφέρειας Αθηνών του ΚΚΕ, δημοσιογράφος και δικηγόρος.

Απόφοιτος της Νομικής Σχολής του Πανεπιστημίου Αθηνών, υπήρξε η πρώτη γυναίκα παρουσιάστρια ειδήσεων στην ελληνική τηλεόραση μέσω της ΕΡΤ το 1976, η πρώτη γυναίκα διευθύντρια σε βραχύβιο ιδιωτικό ραδιοφωνικό σταθμό (Τop FM 92.4) το 1988, κεντρική παρουσιάστρια ειδήσεων του πρώτου ιδιωτικού τηλεοπτικού σταθμού Mega Channel επί σειρά ετών, συντάκτρια αθηναϊκών εφημερίδων πανελλήνιας κυκλοφορίας (Το Βήμα, Τα Νέα, Έθνος, Απογευματινή, Ριζοσπάστης, Αδέσμευτος Τύπος) και περιοδικών (Ταχυδρόμος, Επίκαιρα), δημιουργός και παρουσιάστρια τηλεοπτικών εκπομπών («Ψηλά τα χέρια», «Ομιλείτε Ελληνικά»), εκδότρια του περιοδικού Νέμεσις, πολεμική ανταποκρίτρια, συγγραφέας και στιχουργός. Από το 2000 όταν και εκλέχτηκε για πρώτη φορά ως βουλευτής (ως συνεργαζόμενη) με το ΚΚΕ, πρώτη σε ψήφους έκτοτε, τα κοινοβουλευτικά της καθήκοντα είναι η κύρια και σχεδόν αποκλειστική δραστηριότητά της.

Βιογραφικά στοιχεία
Γεννήθηκε στις 20 Μαρτίου του 1954 στην Αθήνα. Είναι απόφοιτος της Νομικής Σχολής του Πανεπιστημίου Αθηνών. Μιλάει αγγλικά, γαλλικά και ιταλικά.

Επαγγελματική σταδιοδρομία
Έχει συνεργαστεί με τις εφημερίδες Απογευματινή, Έθνος, Εξουσία, Επίκαιρα, Μακεδονία, Ριζοσπάστης, Τα Νέα και Το Βήμα και με τα περιοδικά Μανίνα, Ταχυδρόμος και Τηλέραμα.

Από το 1997 έως το 2012 εξέδιδε το περιοδικό Νέμεσις.

Ήταν η πρώτη γυναίκα που παρουσίασε δελτίο ειδήσεων στην ΕΡΤ κατά την περίοδο του καθεστώτος της χούντας (1973) και από τις πρώτες στην ιδιωτική (εκφώνησε το πρώτο δελτίο ειδήσεων του Mega Channel το Νοέμβριο του 1989). Παράλληλα εργάστηκε ως ανταποκρίτρια του ABC κατά τη διάρκεια του πολέμου του Κόλπου. Έχει εργαστεί επίσης στους τηλεοπτικούς σταθμούς Seven X, Tempo TV, Star Channel, ΑΝΤ1 και ΣΚΑΪ (σήμερα Alpha).

Στο ραδιόφωνο ξεκίνησε από την ΕΡΤ και υπήρξε η πρώτη γυναίκα διευθύντρια ιδιωτικού ραδιοφωνικού σταθμού και συγκεκριμένα του βραχύβιου TOP FM 92.4 το 1989 (νυν Λάμψη 92.3). Εκπομπές είχε επίσης στους ραδιοφωνικούς σταθμούς Antenna 97.2 (νυν Easy 97.2), ΣΚΑΪ 100.3, Planet 99.5 (μετέπειτα City και Βήμα FM) και Real FM 97.8.

Έχει διατελέσει υπεύθυνη επικοινωνίας στην ΠΑΕ Παναθηναϊκός.

Πολιτική σταδιοδρομία
Η Λιάνα Κανέλλη εξελέγη μέλος διάφορων συνδικαλιστικών δημοσιογραφικών οργάνων.

Στις εκλογές του 2000, του 2004, του 2007, του 2009 και του Μαΐου 2012 εκλέχτηκε βουλευτής Α΄ Αθηνών με το Κ.Κ.Ε..

Στις 6 Μαΐου 2012 εκλέχθηκε πρώτη από όλα τα κόμματα βουλευτής Α' Αθηνών με περισσότερους από 17.600 σταυρούς προτίμησης.

Συγγραφική δράση
Μεταξύ άλλων έχει συγγράψει τα βιβλία "Στοχασμοί", "Λειτουργία των Όρκων" και "Ρουάντα, ο Ρους του Κάτω Κόσμου".

Πολιτικές πράξεις
Η Λιάνα Κανέλλη κατέθεσε ως μάρτυρας υπεράσπισης στη δίκη του, κατηγορούμενου για εγκλήματα πολέμου και γενοκτονία, Σλόμπονταν Μιλόσεβιτς, το 2004.

Η Λιάνα Κανέλλη ήταν η πρώτη μεταπολιτευτική βουλευτής του ΚΚΕ που ορκίσθηκε στο Ευαγγέλιο στην καθιερωμένη ορκωμοσία της Βουλής, κάτι που ξεφεύγει από τη συνήθη πρακτική των μελών του ΚΚΕ. Είχε επίσης συνταχθεί με τη θέση του Αρχιεπισκόπου Χριστόδουλου στο ζήτημα των ταυτοτήτων, ο οποίος καλούσε σε «προάσπιση της Ορθοδοξίας έναντι της Νέας Τάξης Πραγμάτων που την απειλεί» .

Βραβεύσεις
Έχει βραβευθεί για την κοινωνική και αντιρατσιστική της δράση, από πολλούς συλλόγους και οργανώσεις, μεταξύ αυτών έχει τιμηθεί και με το Βραβείο Ιπεκτσί.

Επιθέσεις που δέχθηκε - προπηλακισμοί
Ο Ευάγγελος Γιαννόπουλος, ως Υπουργός Δικαιοσύνης, της είχε επιτεθεί με υβριστικούς χαρακτηρισμούς μέσω του τηλεοπτικού καναλιού Mega Channel.

Στο πλαίσιο των κινητοποιήσεων του 2011, η Λιάνα Κανέλλη προπηλακίστηκε από πολίτες πηγαίνοντας προς τη Βουλή.

Λίγες μέρες πριν από τις βουλευτικές εκλογές της 17ης Ιουνίου 2012, ο βουλευτής της Χρυσής Αυγής Ηλίας Κασιδιάρης χαστούκισε τη Λιάνα Κανέλλη κατά τη διάρκεια της τότε πρωινής τηλεοπτικής εκπομπής του Αντέννα. Σύσσωμος ο πολιτικός κόσμος καταδίκασε την ενέργεια του βουλευτή της Χρυσής Αυγής.

Κριτική

Η συμμετοχή της Λιάνας Κανέλλη και του Κώστα Ζουράρι στο ευρωψηφοδέλτιο του ΚΚΕ του 1999 συνάντησε σφοδρή αντίδραση από στελέχη του ΚΚΕ. Σε συνέντευξή του, ο πρώην βουλευτής του ΚΚΕ Μ. Κωστόπουλος, επιτέθηκε στη συγκεκριμένη επιλογή της τότε ηγεσίας του ΚΚΕ.

Δημοσίευση αλληλογραφίας της Μαργαρίτας Παπανδρέου που είχε υποκλαπεί
Σε δύο συνεχή τεύχη του, το περιοδικό «Νέμεσις» της Λιάνας Κανέλλη (τ.12, Δεκέμβριος 2000 και τ.13, Ιανουάριος 2001) δημοσίευσε ηλεκτρονικά μηνύματα που αντάλλαξαν μεταξύ 1998 και 1999 η Μαργαρίτα Παπανδρέου με τον γιο της Γιώργο, δύο παλιότερα φαξ που έστειλε η Μαργαρίτα Παπανδρέου σε αμερικανό δικηγόρο της (Σεπτέμβριος 1996), μήνυμα της ίδιας προς τον Στάνλεϊ Σάινμπαουμ (1998) και μήνυμα της Φράνσις Κόναλι προς τον Νίκο Παπανδρέου (1998). Η Λιάνα Κανέλλη παραδέχθηκε δημόσια ότι τα δημοσιεύματά της συνιστούσαν προϊόν υποκλοπής από χάκερ. Η υπόθεση έκλεισε το 2005, όταν η Λιάνα Κανέλλη υποχρεώθηκε δικαστικώς σε πρόστιμο 30.000 ευρώ για τη δημοσίευση των προαναφερθέντων μηνυμάτων.

Υπόθεση «Κυδωνιάτη»

Η Λιάνα Κανέλλη επικρίθηκε για ενδεχόμενη επαγγελματική συνεργασία την περίοδο 1997-2003, στο περιοδικό «Νέμεσις» που εξέδιδε, με τον μετέπειτα βουλευτή του ΛΑΟΣ Κωνσταντίνο Αϊβαλιώτη. Η υπόθεση ήρθε στο προσκήνιο το 2003 όταν τρεις ευρωβουλευτές της Νέας Δημοκρατίας (Κωστής Χατζηδάκης, Χρήστος Φώλιας και Ιωάννης Αβέρωφ) κατέθεσαν αγωγές κατά της εταιρείας που εξέδιδε το περιοδικό, της Κανέλλη, τριών στελεχών του περιοδικού και του δημοσιογράφου με το ψευδώνυμο «Κώστας Κυδωνιάτης», ζητώντας αποζημιώσεις για κάποια συκοφαντικά και εξυβριστικά κείμενα του τελευταίου. Η ταύτιση Αϊβαλιώτη-Κυδωνιάτη έχει γίνει δεκτή σε πρώτο βαθμό από τα δικαστήρια.

Δημοσίευση αστήρικτης «δήλωσης Κίσινγκερ»
Το 1997, το περιοδικό «Νέμεσις» αναδημοσίευσε άρθρο της Turkish Daily News με υποτιθέμενη δήλωση του πρώην Υπουργού Εξωτερικών των ΗΠΑ, Χένρυ Κίσινγκερ, που σύμφωνα με την πηγή πραγματοποιήθηκε το 1994 κατά τη διάρκεια συνεδρίου σε ξενοδοχείο της Ουάσινγκτον.

Η δήλωση που δημοσιεύτηκε ήταν η εξής: "Ο λαός των Γκρεκών είναι αναρχικός και δύσκολος να τιθασευθή. Γι' αυτό πρέπει να τον χτυπήσουμε βαθιά στις πολιτιστικές του ρίζες. Τότε ίσως αναγκασθή να συμμορφωθή. Εννοώ να πλήξουμε τη γλώσσα του, την θρησκεία του, τα πνευματικά και ιστορικά του αποθέματα, ώστε να εξουδετερώσουμε την δυνατότητά του να αναπτυχθεί, να διακριθεί, να επικρατήσει, ώστε να μην μας παρενοχλεί στα Βαλκάνια, στην Ανατολική Μεσόγειο και στη Μέση Ανατολή, σε όλη αυτή την νευραλγική περιοχή στρατηγικής σημασίας για μας". Η δημοσίευση προκάλεσε σάλο και αναπαράχθηκε από πλειάδα ντόπιων αναλυτών. Ουδέποτε αποδείχτηκε η γνησιότητα της ομιλίας ενώ διαψεύστηκε γραπτώς από τον Κίσινγκερ. Η εκδότης του περιοδικού Λιάνα Κανέλλη ομολόγησε ("Νέμεσις" 10.1997) εκ των υστέρων αδυναμία εύρεσης της πρωτότυπης «πηγής».

Τηλεοπτικές εμφανίσεις
Η Λιάνα Κανέλλη κατά καιρούς έχει κάνει guest εμφανίσεις σε επεισόδια τηλεοπτικών σειρών του Mega Channel. Το 1999 στον δεύτερο κύκλο των Δύο Ξένων, το 2007 στο τελευταίο επεισόδιο του δεύτερου κύκλου Στο Παρά 5 και το 2009 σε ένα επεισόδιο των Επτά Θανάσιμων Πεθερών ονόματι Η πεθερά της οικονομικής κρίσης.

Παραπομπές

Ελληνίδες δημοσιογράφοι
Βουλευτές Α' Αθηνών
Βουλευτές εκλεγμένοι με το ΚΚΕ
Θύματα της Χρυσής Αυγής
Ελληνίδες τηλεπαρουσιάστριες